Șef rabinul așkenaz al Israelului se delimitează de afirmațiile incendiare ale omologului său sefard cu privire la emigrarea studenților ultra-ortodocși dacă li se impune efectuarea serviciului militar
Marele Rabin David Lau a încercat să repare pagubele produse de omologul său sefard, Yitzhak Yosef, când a vorbit în sprijinul militarilor Forțelor de Apărare Israeliene (IDF), relatează Jerusalem Post.
"Suntem binecuvântați cu o generație extraordinară de soldați, de neclintit în dedicarea lor, care se ridică pentru a proteja poporul Israelului, Tora lui Israel și pământul Israelului" a spus rabinul Lau în discursul funerar la înmormântarea căpitanului Daniel Peretz, care a fost ucis pe 7 octombrie 2023 de teroriști Hamas. "Acești trei piloni, inseparabili și provenind din aceeași origine sacră, reflectă angajamentul nostru indivizibil", a adăugat el.
Rabinul Yosef a stârnit controverse cu recentele sale remarci privind recrutarea obligatorie a ultra-ortodocșilor în cadrul IDF. În timpul predicii sale săptămânale de la Ierusalim, sâmbătă seara, în urmă cu 10 zile, Yosef a declarat: "Dacă ne obligă să ne înrolăm în armată, ne vom muta cu toții în străinătate", semnalând o potențială plecare în masă care ar putea zgudui însăși temeliile statului.
Subliniind rolul critic al studiului Torei în succesul și supraviețuirea Israelului, Yosef a argumentat: "Yeșivele și kollel-urile (seminarii ulra-ortodoxe, n.r.) sunt cele care țin lumea în picioare. Statul există pe baza studiului Torei și, fără Tora (Pentateuhul, primele cinci cărți ale Bibliei ebraice, n.r.), armata nu ar fi avut succes".
Yosef a reamintit realizările armatei la 7 octombrie, atribuindu-le protecției divine oferite de învățarea Torei, mai degrabă decât doar de probele militare.
Israelul are, din punct de vedere istoric, doi rabini șefi, reprezentând comunitățile evreiești așkenaze (de origine europeană) și sefarde (orientale). Yosef și Lau au avut multe dezacorduri între ei de-a lungul mandatului lor. Rabinii șefi așkenaz și sefard sunt numiți de guvern pentru un mandat de cinci care poate fi reînnoit o singură dată.
Ambii rabini șefi sunt fiii unor foști rabini șefi, Meir Lau și respectiv Ovadia Yosef. Dar în timp ce Yitzak Yosef se implică în politică de partea partidului SHAS fondat de tatăl său în 1983 (fără însă a avea charisma lui Ovadia Yosef, la a cărui înmormântare în 2013 au participat 800.000 de persoane, 10% din populația Israelului), rabinul Lau nu este la fel de apropiat de partidul Unitatea Torei, care-i reprezintă pe evreii ultra-ortodocși așkenazi. Atât SHAS (11 mandate din 120) cât și Unitatea Torei (7 mandate) fac parte din guvernul condus de premierul Benjamin Netanyahu și fără ele coaliția de dreapta și extrema dreaptă nu ar avea majoritate în Knesset.
Evreii sefarzi sau orientali provin în majoritate din state musulmane din Africa de Nord și Orientul Mijlociu, dar și din Asia Centrală, Etiopia sau India și în cei 75 de ani de existență ai statului Israel s-au plâns adeseori de discriminare din partea așkenazilor care au înființat mișcarea sionistă și ulterior statul Israel. La ora actuală, numărul evreilor sefarzi/orientali l-a depășit pe cel al așkenazilor în Israel. De remarcat că niciun prim ministru al Israelului nu a provenit din rândul sefarzilor și numai doi din cei 11 președinți au fost sefarzi.
Mulți l-au criticat pe Yosef pentru declarația sa, care a devenit instantaneu virală. Partidul Sionist Religios (extrema dreaptă, parte a coaliției de guvernare) a răspuns la aceste declarații incendare printr-o postare pe X (fostul Twitter), spunând: "Înrolarea în armată: o mare mitzvah (poruncă biblică, n.r.)! După 2000 de ani de exil, nu ne vom părăsi niciodată țara. Un public care este dispus să plătească cu viața pentru Țara lui Israel nu va renunța la ea în nicio condiție".
Rabinul așkenaz David Stav, președintele Organizației Rabinice Tzohar, a răspuns declarațiilor Marelui Rabin sefardic, spunând "În această perioadă de durere și tragedie continuă pentru poporul Israelului, în care aproape în fiecare zi suntem martori la faptul că tot mai mulți dintre copiii noștri cad pentru apărarea acestui pământ, orice atenție trebuie să se concentreze pe apărarea și susținerea serviciului în armata noastră. Orice declarație care încurajează evitarea serviciului în IDF este o pată morală josnică și o rușine a numelui lui Dumnezeu."
Sute de persoane în doliu au venit la cimitirul militar din Muntele Herzl sub un cer cenușiu și întunecat, care s-a deschis cu ploi abundente, pentru a-și aduce un ultim omagiu la înmormântarea lui Perez, în vârstă de 22 de ani. Perez a fost ucis în acțiune pe 7 octombrie, iar trupul său a fost dus în Gaza.
IDF a anunțat moartea sa la 17 martie. Înmormântarea sa a avut loc la Ierusalim la 18 martie, deși trupul său este încă reținut de Hamas. În mormânt a fost coborât un sicriu cu sânge aparținând lui Perez adunat la ultimul loc de luptă al tancului său.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank